EkBass/fiwiki-20250220-pages-articles huggingface dataset:
Aleg

Aleg () on kunta sekä Braknan alueen ja Alegin departementin hallinnollinen keskus Mauritaniassa. Se sijaitsee 260 kilometriä Nouakchottista kaakkoon. Kunnassa on 21 700 asukasta (vuonna 2013, väestönlaskenta). Aleg sijaitsee samannimisen järven muodostaman tulva-alueen reunalla. Se on syntynyt vuosina 1903–1904 rakennetun ranskalaisen linnoituksen ympärille. Aleg kasvoi kaupungiksi 1970–1980-lukujen kuivuusjaksojen aikana, kun sinne asettui suuri joukko paimentolaisia. Suunnittelemattomasti rakennettu kaupunki kärsii nykyään kuivuuden sijasta sadekausien tulvista. Alegin läpi kulkee Noukchottista itään johtava päällystetty maantie RN3, josta haarautuu tie Kaédiin. Paikallisia elinkeinoja ovat maatalous ja kaupankäynti. Palveluihin kuuluvat ammattiopisto, sairaala ja vesijohtoverkko. Alegin departementin pinta-ala on 15 900 neliökilometriä. Se käsittää Aghchourguitin, Alegin, Bouhdiden, Cheggarin, Djellewarin ja Malen kunnat. Departementissa oli 101 500 asukasta vuonna 2013. ==Lähteet== Luokka:Braknan alue Luokka:Mauritanian kaupungit
Suurpääkilpikonna

Suurpääkilpikonna (Platysternon megacephalum) on kilpikonniin kuuluva matelijalaji. Lajia tavataan uhanalaisena Kaakkois-Aasiasta. Suurpääkilpikonna on ainoa laji suurpääkilpikonnien heimossa (Platysternidae). ==Koko ja ulkonäkö== Suurpääkilpikonna voi kasvaa noin 40 cm pitkäksi. Kilven osuus pituudesta on 15-18 cm ja pää ja häntä muodostavat loput. Lajin pää on hyvin kookas, kolmiomainen ja sitä suojaavat luusuomut. Suurpääkilpikonnan leuat ovat vahvat ja nokka on koukkumainen. Kaula on pitkä ja häntä on poikkeuksellisen pitkä ja lihaksikas. Lajin kilpi on litteä ja väriltään harmahtava tai kellertävän ruskea. ==Levinneisyys ja elintavat== Suurpääkilpikonnaa tavataan laajahkolta alueelta Kaakkois-Aasiasta. Alalajeista nimialalajia P. m. megacephalum tavataan Kiinan etelä- ja itäosista, P. m. peguense elää Myanmarista Vietnamiin ja P. m. shiui elää Vietnamissa. Lajin elinympäristöä ovat nopeasti virtaavat, viileät ja kivikkopohjaiset vuoristopurot. Suurpääkilpikonna liikkuu kuitenkin myös maalla ja kykenee kiipeämään puihin ja pensaisiin. Suurpääkilpikonna on yöaktiivinen ja syö kaloja, nilviäisiä, hyönteisiä, äyriäisiä ja hedelmiä. Naaras munii kerran vuodessa 2-8 munaa. Lajin keskimääräinen elinikä on 50 vuotta. Suurpääkilpikonna luokitellaan äärimmäisen uhanalaiseksi ja sen kanta on vähentynyt nopeasti. Suurimmat uhat kannalle ovat pyydystäminen lemmikiksi tai ravinnoksi. Myös elinympäristön laadun heikkeneminen on uhka. == Lähteet == Luokka:Kilpikonnat Luokka:Uhanalaiset matelijat
Rikollisuus Suomessa

Rikollisuus Suomessa on muihin Euroopan maihin verrattuna pientä. Pohjoismaista Suomessa tapahtuu kolmanneksi eniten rikoksia, Ruotsin ja Norjan jälkeen (2021). Suomen viranomaisten tietoon tuli vuonna 2022 yhteensä 494 737 rikosta. == Rikollisuus tyypeittäin == === Henkirikokset === Suomen poliisin tietoon tuli vuonna 2020 yhteensä 489 henkirikosta tai niiden yritystä. Se oli noin neljännes enemmän kuin vuonna 2019, jolloin vastaavia rikoksia tehtiin 397 kertaa. Suomessa henkirikoksen uhreina kuolee vuosittain arviolta noin 100 ihmistä. Henkirikollisuuden taso Suomessa on ollut laskussa 1990-luvun jälkipuoliskolta lähtien. Suomalaisten riski joutua surmatuksi on uusimpien tilastojen mukaan nykyään matalampi kuin kertaakaan sitten 1960-luvun. === Seksuaalirikokset === Vuonna 2020 poliisille ilmoitettiin melkein 4 500 seksuaalirikosta, joista lapsiin kohdistuvia oli puolet. Lisäksi lapsia seksuaalisesti esittävään kuvamateriaaliin liittyviä rikoksia tutkittiin poliisissa vuonna 2020 yli 1 000. === Korruptio === === Järjestäytynyt rikollisuus === Keskusrikospoliisin arvion mukaan Suomessa toimii noin 90 järjestäytynyttä rikollisryhmää ja näillä ryhmillä on jäseniä noin 900–1 000. == Katso myös == * Ulkomaalaisten rikollisuus Suomessa == Lähteet == == Aiheesta muualla == *
Petteri Nurmi

Petteri Jari Joel Nurmi (s. 12. tammikuuta 2002 Helsinki) on suomalainen jääkiekkopuolustaja, joka edustaa SM-liigajoukkue Helsingin IFK:ta. == Ura == === Seuraura === Nurmi on Espoon Palloseuran kasvatti. Hän siirtyi C-juniori- ikäisenä Espoo Bluesiin. Nurmi voitti kauden 2017–2018 päätteeksi C-nuorten Suomenmestaruuden. Kaudella 2019–2020 hän oli seuran B-nuorten tehokkain puolustaja tehoilla 6+11=17. Kaudeksi 2020–2021 Nurmi siirtyi Hämeenlinnan Pallokerhon U20-joukkueeseen. Elokuussa 2021 Nurmi teki HPK:n kanssa kolmivuotisen SM-liigasopimuksen. Hän teki liigadebyyttinsä kauden 2021–2022 avauskierroksella 10. syyskuuta 2021 Tapparaa vastaan. Nurmi merkittiin heti HPK:n ykköspuolustajapariin Arttu Pellin viereen. Hän sai ottelussa jääaikaa 18.35 minuuttia ja Nurmelle merkittiin teholukema –1. Hänellä mitattiin myös ottelun kovin laukaus (135,11 km/h). Kaikkiaan Nurmi pelasi tulokaskautensa aikana 58 runkosarjaottelua tehopistein 1+3=4 ja kaksi playoff-ottelua ilman tehopisteitä. Hänet palkittiin HPK:n omassa kauden päättäneessä Kick Off- tapahtumassa joukkueen parhaimpana A-juniori-ikäisenä pelaajana Päävalmentajan maljalla, Kohottajat ja Kellokeskus Laine -palkinnolla sekä Hämeenlinnan Jääkiekkotuomarit ry:n herrasmiespelaajapalkinnolla. Nurmi pelasi kauden aikana myös kaksi ottelua lainalla Mestis-joukkue Forssan Palloseurassa. Montreal Canadiens varasi Nurmen yli-ikäisenä (20 vuotta) seitsemännellä kierroksella 194. pelaajana NHL:n varaustilaisuudessa 2022. Kaudella 2022–2023 hän pelasi SM-liigassa 48 runkosarjaottelua tehopistein 1+14=15. Kaudella 2023–2024 Nurmi teki SM-liigan yhden kauden piste-ennätyksensä tehoilla 2+14=16. Hän oli Teemu Rautiaisen ja Heikki Huttusen ohella HPK:n ainoa kauden kaikki 60 runkosarjaottelua pelannut pelaaja. Joulukuussa 2023 Nurmi teki seuran kanssa vuoden mittaisen jatkosopimuksen. Kaudella 2024–2025, joulukuussa 2024 HPK vuokrasi Nurmen alustavasti kahden ottelun mittaisella ottelukohtaisella sopimuksella Vaasan Sportiin. Hän pelasi siellä vain yhden ottelun, jonka jälkeen HPK kutsui Nurmen takaisin. Seuraavana päivänä seura tiedotti, että hänen sopimuksensa oli purettu yhteisymmärryksessä. Saman päivän aikana Nurmen uutisoitiin siirtyvän loppukauden kattavalla sopimuksella Helsingin IFK:n riveihin. === Maajoukkueura === Nurmi pelasi myös alle 20-vuotiaiden MM-kilpailuissa vuonna 2022, jolloin hän voitti hopeaa. Yhteensä hän on pelannut 14 nuorten maaottelua. == Muuta == Nurmi harrasti lapsena myös jalkapalloa. == Tilastot == 2020–2021 HPK U20-SM 26 2 7 9 12 – – – – – 2021–2022 HPK SM-liiga 58 1 3 4 32 2 0 0 0 0 JMM 2 0 0 0 2 FPS Mestis 2 0 2 2 0 – – – – – 2022–2023 HPK U20-SM 1 0 0 0 12 – – – – – HPK SM-liiga 48 1 14 15 28 – – – – – 2023–2024 HPK SM-liiga 60 2 14 16 16 – – – – – 2024–2025 HPK SM- liiga 25 1 9 10 18 – – – – – Sport SM-liiga 1 0 0 0 2 – – – – – HIFK SM-liiga 4 kautta yhteensä SM-liiga 192 5 40 45 96 2 0 0 0 0 1 kausi yhteensä Mestis 2 0 2 2 0 – – – – – == Lähteet == * * * === Viitteet === Luokka:Suomalaiset jääkiekkoilijat Luokka:HIFK:n pelaajat Luokka:Montreal Canadiensin varaamat pelaajat Luokka:Vuonna 2002 syntyneet Luokka:Elävät henkilöt
Britain First

Britain First on Yhdistyneessä kuningaskunnassa toimiva äärioikeistolainen ja ultranationalistinen puolue, jonka muodostivat vuonna 2011 entiset Britannian kansallispuolueen (BNP) jäsenet. Puolueen perusti poliittinen aktivisti Jim Dowson. Puolue kampanjoi pääasissa monikulttuurisuutta vastaan, ja kannustaa perinteisen brittiläisen kulttuurin suojelua. Se on tullut tunnetuksi muun muassa internetissä harjoittamastaan aktivismista. Sosiaalisen median palvelu Facebook esti Britain Firstin ja sen johtajat sivustoltaan vuonna 2018. Britain First rekisteröitiin Britannian vaalilautakuntaan tammikuussa 2014, ja helmikuussa 2017 sen virallinen puoluestatus poistettiin, sillä se ei uusinut hakemustaan ajoissa. Puolue asetti ehdokkaita Britannian parlamenttivaaleihin, europarlamenttivaaleihin sekä Lontoon pormestarivaaleihin, mutta ei saanut yhtään paikkaa. == Katso myös == * English Defence League == Lähteet == Luokka:Yhdistyneen kuningaskunnan puolueet Luokka:Fasistiset puolueet Luokka:EU-kriittiset puolueet
Artur Alli

Artur Emil Alli (18. marraskuuta 1878 Urjala – 13. tammikuuta 1920 Helsinki) oli maanmittausinsinööri, joka piti Helsingissä omaa maanmittaus- ja palstoitustoimistoa. Hän toimi vuosina 1906-1919 maanmittarina Uudenmaan läänissä. Allia avusti lakiasioissa nuori lakimies nimeltä Juho Kusti Paasikivi. Vuonna 1907 Alli hoiti tilanomistaja Adolf Wileniuksen puolesta maakauppoja ja laati palstoitussuunnitelman Havukosken tilalle Helsingin maalaiskunnassa. Myynnissä ollutta maata, jota oli 120 tynnyrinalaa eli noin 60 hehtaaria, oli mainostettu muun muassa sanomalehti Uudessa Suomettaressa julkaistuilla ilmoituksilla. Alli oli syntynyt Urjalassa 18.11.1878 maanviljelijä Aleksander Edvard Allin ja Anna Kaisa Heikkilän perheeseen. Artur Alli avioitui Suoma Karoliina Bergmanin kanssa vuonna 1904. Hän kuoli espanjantautiin Helsingissä 13.1.1920. == Lähteet == Luokka:Suomalaiset maanmittarit Luokka:Vuonna 1878 syntyneet Luokka:Vuonna 1920 kuolleet
Maastojuoksun Suomen-mestaruuskilpailut 1917

Maastojuoksun Suomen-mestaruuskilpailut 1917 käytiin 20. toukokuuta Viipurissa. == Mitalistit == Laji Kultaa Hopeaa Pronssia Miehet 9 km Albin Stenroos, Helsingin Kisa-Veikot, 31.21 Kustaa Moisio, Viipurin Urheilijat, 31.30 V. Uski, Säiniön Urheilijat, 31.53 Joukkuekilpailu Viipurin Jyry A. Hupponen V. Hupponen V. Natunen - - == Lähteet == * Luokka:Maastojuoksun Suomen-mestaruuskilpailut Luokka:Vuoden 1917 yleisurheilu Luokka:Viipurin urheilu
Boghé

Boghé (myös Bogué, ) on kunta ja samannimisen departementin hallinnollinen keskus Braknan alueella Mauritaniassa. Se sijaitsee Senegaljoen varrella 70 kilometriä Alegista lounaaseen. Kunnassa on 42 800 asukasta (vuonna 2013, väestönlaskenta). Boghén kunnan pinta-ala on 400 neliökilometriä. Se rajoittuu etelässä Senegaliin. Seutu kuuluu Sahelin vyöhykkeeseen. Vuotuinen sademäärä on 250 millimetriä. Luonto on kärsinyt kuivuudesta ja ihmisen toiminnasta. Kuntaan kuuluu kaupunkialue ja lähes 60 kylää. Asukkaat ovat etupäässä tukuloreja. Lisäksi on haratineja ja ”valkoisia” maureja. Puhutuimmat kielet ovat fulani ja hassaniyya. Vallitseva uskonto on islam. Boghén kautta kulkee Alegin ja Kaédin välinen maantie, josta haarautuu tie Rossoon. Paikallisia elinkeinoja ovat maanviljely, karjanhoito, kaupankäynti ja käsityöammatit. Kaupungin lähellä sijaitsee 1 200 hehtaarin laajuinen keinokastelualue. Tärkeimmät viljelykasvit ovat riisi, vihannekset ja hedelmät. Tuotantoeläimiä ovat naudat, lampaat ja vuohet sekä vähemmässä määrin hevoset ja kamelit. Kalastuksen merkitys on nykyään vähäinen. Kaupungissa toimii lyseo ja maatalousopisto. Muita palveluja ovat terveyskeskus, vesijohto- ja sähköverkot, järjestötalo ja kirjasto. Boghén departementin pinta-ala on 1 600 neliökilometriä. Se käsittää Boghén, Dar El Aviyen, Dar El Barken ja Ould Biramin kunnat. Departementissa oli 72 200 asukasta vuonna 2013. ==Lähteet== Luokka:Braknan alue Luokka:Mauritanian kaupungit
Shaoshan

Shaoshan () on piirikuntatason kaupunki Hunanin maakunnassa Kiinassa. Hallinnollisesti Shaoshan kuuluu Xiangtanin prefektuuritason kaupunkiin. Hunanin tilastollisen vuosikirjan mukaan Shaoshanissa oli vuoden 2019 lopussa 103 800 vakituista asukasta. Kaupunkialueella asui 67 500 ihmistä ja maaseudulla 36 300 ihmistä. Shaoshan sijaitsee Hunanin maakunnan keskiosissa, ja kaupungissa vallitsee subtrooppinen monsuuni-ilmasto. Talvet ovat kylmät ja kesät kuumat. Sadekausi on helmikuulta heinäkuulle, ja syksyllä ja talvella on suhteellisen kuivaa. == Lähteet == Luokka:Hunanin kaupungit
Paavo Raittinen (pankinjohtaja)

Paavo Nikodemus Raittinen (24. huhtikuuta 1886 Tampere – 7. marraskuuta 1961 Helsinki) oli suomalainen osuustoimintamies ja yritys- ja pankinjohtaja. == Elämä == Paavo Raittisen vanhemmat olivat kauppias Nikodemus Raittinen ja Emilia Mäkinen. Raittinen kirjoitti ylioppilaaksi Tampereen reaalilyseosta 1906 ja opiskeli Helsingissä ja Berliinissä. Opiskeluaikoinaan hän kirjoitti eri työväenlehtiin ja oli perustamassa sosialidemokraattista sanomalehtimiesliittoa. Myöhemmin hän työskenteli eduskunnan painatustöiden valvojan apulaisena ja sitten painatustöiden valvojana sekä Suomen Osuuskuntien keskusliiton luotto-osaston tarkastajana ja tilastomiehenä 1913–1914 ja hoitajana ja prokuristina 1915–1917. Vuonna 1917 Raittinen työskenteli senaatin kamaritoimituskunnan elintarvikeosastolla. Hän oli Osuustukkukaupan toinen johtaja 1918–1923, Kulutusosuuskuntien Keskusliiton toimitusjohtaja 1925–1926, Henkivakuutusyhtiö Kansan toimitusjohtaja 1923–1942 ja Palo- ja Tapaturmavakuutus Kansan toimitusjohtaja 1928–1942. Suomen Pankin johtokunnan jäsen Raittinen oli 1942–1953. Hänellä oli myös runsaasti luottamustehtäviä.Pankinjohtaja Paavo Raittinen kuollut. Helsingin Sanomat, 9.11.1961, s. 5. == Perhe == Paavo Raittisen puolisot vuodesta 1913 oli Anna Hildegard Backman (k. 1931) ja vuodesta 1942 Rakel Jotuni. Muusikot Jussi ja Eero Raittinen ovat Paavo Raittisen poikia hänen toisesta avioliitostaan. ==Lähteet== == Aiheesta muualla == * Luokka:Suomen suuriruhtinaskunnan virkamiehet Luokka:Suomalaiset osuustoimintaliikkeen vaikuttajat Luokka:Suomalaiset yritysjohtajat Luokka:Suomalaiset pankinjohtajat Luokka:Suomen Sosialidemokraattisen Puolueen jäsenet Luokka:Vuonna 1886 syntyneet Luokka:Vuonna 1961 kuolleet
Käsikirja

Käsikirja eli manuaali on teos, joka esittää keskeiset käytännön tiedot joltakin alalta. ==Etymologia== Käsikirjan nimitys perustuu latinan sanaan manuale, kirjaimellisesti kädessä pidettävä. Ilmaisulla tarkoitettiin alkujaan erityisesti kädessä pidettäväksi riittävän pientä ja siis suppeaa kirkollista ohjekirjaa. Manualet olivat pieniä esimerkiksi ajankohdan Raamattuihin verrattuna. Saksassa vuonna 1522 painettu, Suomea varten tarkoitettu Manuale Aboense (kirjaimellisesti Turun käsikirja) on tällainen jumalanpalveluksia toimittavien pappien avuksi laadittu katolisen kirkon käsikirja. ==Eri alojen käsikirjoja== * Feministin käsikirja * Herrasmiesmaanviljelijän käsikirja * Islamin käsikirja * Jne. – kinomaanikon käsikirja * Johtajan käsikirja * Kansalaisen käsikirja * Käsikirja (Epiktetos) * Käsikiria Castesta * Käsikirja Laurentiukselle * Matematiikan käsikirja * Noidan käsikirja * Ruiskuttajan käsikirja * Sivistyksen käsikirja * Sotilaan käsikirja * Sudenpentujen käsikirja * Typografian käsikirja * Yölinjalla: Selviytyjän käsikirja ==Lähteet== Luokka:Tietokirjallisuuden lajityypit
Vital Julian Frey

Vital Julian Frey (s. 26. tammikuuta 1979) on sveitsiläinen cembalisti.Frey Vital Julian Musinfo Frey syntyi vanhempiensa kolmanneksi pojaksi ja sai Genevessä kaksikielisen kasvatuksen saksaksi ja ranskaksi. Vuonna 1989 hän muutti perheineen Steffisburgiin. Vuonna 1998 hän sai lukiodiplominsa Thunissa.Curriculum Vitae Directories Frey kiinnostui lapsena cembalosta Johann Sebastian Bachin instrumentille säveltämien konserttojen myötävaikutuksella.Vital Julian Frey Camerata Bern Hän opiskeli musiikkiakatemioissa Freiburg im Breisgaussa ja Münchenissä opettajinaan Robert Hill ja Christine Schornsheim. Muuta opetusta hän sai Christophe Rousset'lta, Gustav Leonhardtilta, Kenneth Gilbertiltä, Christiane Jaccottet'lta ja Andreas Staierilta. Frey on esiintynyt muun muassa Bambergin sinfoniaorkesterin solistina. Hän on pitänyt resitaaleja lukuisten konserttisarjojen ja festivaalien, kuten Bachfest Leipzigin ja Luzernin festivaalin yhteydessä. Hänen yhteistyökumppaneihinsa kamarimusiikin alalla ovat kuuluneet Kristin von der Goltz, José Vázquez, Christine Schornsheim, Fiorenza de Donatis, Sabrina Frei, Sergio Azzolini ja Reinhard Goebel. Frey liittyi vuonna 2015 Camerata Bernin jäseneksi. == Lähteet == Luokka:Sveitsiläiset cembalistit Luokka:Vuonna 1979 syntyneet Luokka:Elävät henkilöt
Sektzia Nes Tziona FC

Sektzia Nes Tziona (hepreaksi: סקציית כדורגל נס-ציונה) on israelilainen jalkapalloseura, joka pelaa maan toiseksi korkeimmalla tasolla Liga Leumitissa. Joukkueen arvo on noin 3 miljoonaa euroa. Joukkue perustettiin alun perin vuonna 1955 nimellä F.S. Nes Ziona, kunnes vuonna 2001 joukkue lakkautettiin. Kuitenkin vuonna 2005 se perustettiin uudestaan nykyisellä nimellään Sektzia Nes Tziona. ==Lähteet== Luokka:Israelilaiset jalkapalloseurat Luokka:Vuonna 1955 perustetut urheiluseurat Luokka:Vuonna 2005 perustetut urheiluseurat
Hans Georg Pflüger

Hans Georg Pflüger (26. elokuuta 1944 – 9. maaliskuuta 1999 Bietigheim- Bissingen) oli saksalainen säveltäjä.Hans Georg Pflüger Schott MusicHans Georg Pflüger Boosey&Hawkes; Pflüger asui Bietigheim-Bissingenissä vuodesta 1950. Hän opiskeli sävellystä Henk Badingsin ja Wolfgang Fortnerin sekä urkujensoittoa Karl Richterin johdolla. Vuonna 1972 Pflüger lähti Sienaan Italian hallitukselta saamansa stipendin turvin. Siellä hän sävelsi muun muassa kymmenosaisen laulusarjan Lazarus Heinen runoihin. Vuonna 1988 kantaesitettiin Bonnissa Dennis Russell Daviesin johdolla Pflügerin Metamorphosen-teos viululle, pianolle, kolmelletoista puhallinsoittimelle ja lyömäsoittimille. Säveltäjän erityinen kiinnostus käyrätorvimusiikkia kohtaan johti useiden teosten, kuten konserton (1983) säveltämiseen kyseiselle instrumentille. Pflügerin vuonna 1992 säveltämä pianokonsertto kantaesitettiin vuonna 1993. Solistina esiintyi Gerhard Oppitz, ja Badische Staatskapellea johti Günter Neuhold. Kaikkiaan Pflügerin tuotantoon kuuluu yli kuusikymmentä teosta. Häneltä julkaistiin ensimmäinen laulu jo vuonna 1962. Tuotantoon kuuluvat myös muiden muassa konsertto viululle, sellolle ja orkesterille (1989) sekä Ama-Deus puhallinoktetille ja kontrabassolle (1990). == Lähteet == Luokka:Saksalaiset säveltäjät Luokka:Vuonna 1944 syntyneet Luokka:Vuonna 1999 kuolleet
Beaufortin piirikunta (Pohjois-Carolina)

Beaufortin piirikunta () on Yhdysvaltojen Pohjois-Carolinan osavaltiossa sijaitseva piirikunta. Sen väkiluku oli 46 994 vuonna 2019. Piirikunnan hallintokeskus on Washingtonin kaupunki. Piirikunta on perustettu vuonna 1712. == Lähteet == == Aiheesta muualla == Luokka:Pohjois-Carolinan piirikunnat
Bertien piirikunta

Bertien piirikunta () on Yhdysvaltojen Pohjois-Carolinan osavaltiossa sijaitseva piirikunta. Sen väkiluku oli 18 947 vuonna 2019. Piirikunnan hallintokeskus on Windsorin kunta. Piirikunta on perustettu vuonna 1722. == Lähteet == == Aiheesta muualla == Luokka:Pohjois-Carolinan piirikunnat
Paloma

Paloma on espanjalainen naisen etunimi. Se pohjautuu latinankieliseen sanaan palumba, joka merkitsee kyyhkystä. Digi- ja väestötietoviraston mukaan Suomessa on syyskuuhun 2021 mennessä tilastoitu noin 180 Paloma-nimistä naista. ==Tunnettuja Palomoja== * Paloma Faith (s. 1981), englantilainen laulaja ja näyttelijä * Paloma Hannonen (s. 1983), suomalainen luonnonsuojeluasiantuntija * Paloma Navares (s. 1947), espanjalainen kuvataiteilija * Paloma Picasso (s. 1949), ranskalainen muotisuunnittelija ja Pablo Picasson tytär * Paloma San Basilio (s. 1950), espanjalainen laulaja ==Lähteet== Luokka:Etunimet
Kiffa

Kiffa () on kaupunkikunta sekä Assaban alueen ja Kiffan departementin hallinnollinen keskus Mauritaniassa. Se sijaitsee 600 kilometriä Nouakchottista itään. Kunnassa on 60 000 ja kaupunkialueella 50 200 asukasta (vuonna 2013, väestönlaskenta). ==Maantiede ja asutus== Kiffan kunta rajoittuu pohjoisessa Nouamlinen, idässä El Melguen ja etelässä Kouroudjelin kuntiin. Maisemaa leimaa matala puolitasanko, jonka länsipuolella kohoaa Assaban ylänkö ja itäpuolella Affolén kalliot. Vuotuinen sademäärä on yli 300 millimetriä. Pysyviä vesistöjä ei ole. Sadevettä kerätään patoaltaisiin ja juomavesi saadaan porakaivoista. Luonnonvarainen kasvillisuus on pensas- ja heinäaroa. Kiffa on Mauritanian kolmanneksi suurin kaupunki. Kuntaan kuuluu 18 kaupunginosaa sekä 25 kylää ja paimentolaisleiriä. Asukkaat ovat etupäässä maureja. Lisäksi on fulbeja, soninkeja ja bambaroita. Vallitseva uskonto on islam. ==Historia== Mauritanian keski- ja itäosista tulleet mauriheimot ovat perimätiedon mukaan perustaneet Kiffan vuoden 1630 tienoilla. Ranskalaiset perustivat vuonna 1907 varuskunnan, ja vuonna 1923 Kiffasta tuli Assaban piirin keskus. Kaupunki kasvoi nopeasti varsinkin 1970-luvun kuivuusjakson aikana. Nykyinen kunta on perustettu vuonna 1986. ==Liikenne, talous ja palvelut== Kiffan kautta kulkee Nouakchottista Némaan johtava maantie RN3. Sieltä on päällystetyt tieyhteydet myös pohjoisen Boumdeidiin, lännen Barkéoliin sekä etelän Kankoussaan ja edelleen Malin Kayesiin. Kadiman kaupunginosassa on liikenneasema. Paikallisia elinkeinoja ovat maanviljely, karjanhoito, käsityöammatit ja kaupankäynti. Tärkeimmät viljelykasvit ovat hirssi, durra, lehmänpapu ja vihannekset. Kiffa on tunnettu myös taateleistaan. Tuotantoeläimiä ovat naudat, lampaat, vuohet, kamelit, hevoset, aasit ja siipikarja. Kiffa on sijaintinsa ansiosta tärkeä kauppapaikka ja varsinkin Maliin suuntautuvan rajakaupan välittäjä. Julkisiin palveluihin kuuluvat ala- ja yläkoulut, lyseo, ammattikoulu, terveyskeskus, aluesairaala ja kolme nuorisotaloa. Kaupungissa on vesijohto-, sähkö- ja puhelinverkot, mutta ei viemäröintiä tai kunnollista jätehuoltoa. Matkailupalveluihin kuuluu kaksi hotellia, muutamia majataloja ja joukko pieniä ravintoloita. ==Lähteet== Luokka:Assaban alue Luokka:Mauritanian kaupungit
AUKUS

AUKUS on Australian, Yhdistyneen kuningaskunnan ja Yhdysvaltojen välinen sotilaallinen yhteistyösopimus, joka on solmittu 15. syyskuuta 2021. Sana on akronyymi englanninkielisistä maannimistä Australia, United Kingdom ja United States, ja se on käytännössä, joskaan ei virallisesti, solmittu Kiinan kasvavaa vaikutusvaltaa vastaan. Sopimus suututti Ranskan, jonka Australian kanssa tekemä sopimus kariutui. Australia teki vuonna 2016 sopimuksen Ranskan DCNS:n kanssa (nykyisin Naval Group) kahdentoista Barracuda-luokan sukellusveneen rakentamisesta. Kaupan arvo oli 40 miljardi euroa eli 50 miljardia dollaria. Huhtikuussa 2021 Australia kieltäytyi allekirjoittamasta sopimuksen seuraavaa vaihetta ja asetti Naval Groupille uusia ehtoja. Sopimuksen myötä Australia hankkiikin yhdysvaltalaiseen teknologiaan perustuvia ydinsukellusveneitä. ==Lähteet== == Aiheesta muualla == Luokka:Australian ulkopolitiikka Luokka:Yhdistyneen kuningaskunnan ulkopolitiikka‎ Luokka:Yhdysvaltain ulkopolitiikka‎ Luokka:Sotilasliitot
Ark Encounter

Ark Encounter on Nuoren Maan kreationismiin pohjautuva kristillinen teemapuisto, joka sijaitsee Grantin piirikunnassa Yhdysvaltain Kentuckyssa. Puiston keskipisteenä on suuri Nooan arkkia mukaileva puurakennus, jonka sisällä on erilaisia näyttelyitä, ravintoloita ja lahjapuoteja. Arkki on 155 metriä pitkä, 26 metriä leveä ja 16 metriä korkea. Ark Encounteria ylläpitää kristillinen järjestö Answers in Genesis. Teemapuisto esittää näennäistieteellisiä kreationistisia kuvauksia universumin iästä, maapallon iästä sekä ihmisten ja ei-lentävien dinosaurusten yhteiselosta. Puiston arvioitiin kasvattavan lähialueiden turismia niin paljon, että sille tarjosivat verokannustimia rakentamiseen kaupunki, piirikunta ja osavaltio. Ark Encounterin rekrytointia on kritisoitu syrjiväksi, sillä se palkkaa vain kristittyjä työntekijöitä, joiden täytyy todistaa uskovaisuutensa allekirjoittamalla sopimus. == Galleria == Tiedosto:Ark-encounter-2514667 960 720.jpg|Arkki nähtynä tieltä Tiedosto:AE animatronic Noah.jpg|Nooaa esittävä hahmo Tiedosto:AE bear.jpg|Yksi esittelyssä olevista eläimistä, karhu Tiedosto:Ark Encounter 013.jpg|Ihmisvilinää arkin käytävillä == Katso myös == * Vedenpaisumusmyytit * Kosmologia uskonnoissa == Lähteet == Luokka:Yhdysvaltain huvipuistot Luokka:Nuoren Maan kreationismi Luokka:Kentucky
Jääkiekon Suomen Cup 1969

Jääkiekon Suomen Cup 1969 oli kymmenes Suomen Cup. ==Karsinnat== *Kouvolan Kiekko-65 – Porvoon Akilles 2-3 *Pitäjänmäen Tarmo – Riihimäen Pallonlyöjät 0-1 *Rovaniemen Työväen Palloilijat – Hermes 1-11 *Sport – Mäntän Kiekko-Pojat 1-0 (luovutusvoitto) *Jyväskylän Palloilijat – Kalevan Pallo 1-0 (luovutusvoitto) *Porvoon Urheilijat – Peli-Karhut 6-0 *Laitilan Jyske – Porin Palloseura 2-6 *Lempäälän Kisa – Hämeenlinnan Tarmo 4-5 *Helsingin Kullervo – Pakilan NMKY 1-3 *Salon Palloilijat – Grankulla IFK 1-0 (luovutusvoitto) *Mikkelin Pallo-Kissat – Pieksämäen Pallo-Sepot 3-10 *Kuusankosken Puhti – Mikkelin Palloilijat 0-15 *Vallis Gratiae-62 – Forssan Palloseura 0-9 *Porvoon Urheilijat – Kotkan Reipas 4-3 ==1. kierros== *Sport – Hermes 6-4 *Jyväskylän Palloilijat – Hilpara 7-3 *Hämeenlinnan Pallokerho – Jokerit 2-8 *Salon Palloilijat – Porin Ässät 1-10 *Forssan Palloseura – Ilves 0-4 *Porvoon Urheilijat – Imatran Ketterä 4-8 *Porin Palloseura – Tappara 4-7 *Hämeenlinnan Tarmo – Heinolan Peliitat 7-6 *Porvoon Akilles – Helsingin Jalkapalloklubi 3-5 *Nokian Palloseura – Tampereen Kilpa-Veljet 2-13 *Kiekko-67 – Rauman Lukko 2-8 *Mikkelin Palloilijat – Savonlinnan Pallokerho 7-11 *Pieksämäen Pallo-Sepot – Saimaan Pallo 2-11 *Lahden Reipas – Upon Pallo 5-1 *Riihimäen Pallonlyöjät – Karhu-Kissat 2-11 *Pakilan NMKY – HIFK 0-19 ==2. kierros== *Sport – Ilves 1-5 *JyP – SaPKo 6-10 *Ketterä – HIFK 1-3 *SaiPa – K-Kissat 7-2 *Lukko – Reipas 4-3 *HlTarmo – Ässät 1-4 *TK-V – HJK 1-4 *Jokerit – Tappara 1-0 (luovutusvoitto) ==3. kierros== *Ilves – Ässät 9-3 *SaiPa – Jokerit 2-8 *HJK – Lukko 2-3 *SaPKo – HIFK 2-3 ==Välierät== *Jokerit – Ilves 4-9 *Lukko – HIFK 7-2 ==Loppuottelu== *Lukko – Ilves 4-3 ==Lähteet== * Luokka:Jääkiekon Suomen Cup Luokka:Vuoden 1970 jääkiekko
Shake It Up (The Carsin albumi)

Shake It Up on amerikkalaisen new wave -yhtye The Carsin neljäs studioalbumi, jonka julkaisi Elektra Records -yhtiö 6. marraskuuta 1981. Se oli myös yhtyeen viimeinen albumi, jonka Roy Thomas Baker tuotti. == Kappalelista == Kaikki kappaleet on kirjoittanut Ric Ocasek, ellei muuta kirjoittajaa ole mainittu. == Kokoonpano == * Ric Ocasek – laulu, rytmikitara * Benjamin Orr – laulu, bassokitara * David Robinson – rummut, lyömäsoittimet, taustalaulu * Elliot Easton – johtava kitara, taustalaulu * Greg Hawkes – näppäimistö, taustalaulu == Arvostelut == * Allmusic : * Robert Christgau : B == Lähteet == == Aiheesta muualla == * The Cars – Shake It Up Discogsissa Luokka:Vuoden 1981 albumit Luokka:The Carsin albumit Luokka:Yhdysvaltalaiset pop rock -albumit
Horacio Gutiérrez

Horacio Tomás Gutiérrez (s. 28. elokuuta 1948 Havanna) on kuubalaissyntyinenHoracio Gutiérrez, piano Philadelphia Chamber Music Society, Yhdysvaltain kansalaisuuden saanut pianisti.Horacio Gutierrez Manhattan School of MusicThe Harvard Concise Dictionary of Music and Musicians Don Michael Randel Gutiérrez sai varhaisimman pianonsoiton opetuksensa äidiltään, joka itse oli pianisti. Gutiérrezin ensimmäinen muodollinen opettaja oli César Pérez Sentenat. Gutiérrez aloitti esiintymisen yleisön edessä 4-vuotiaana, ja 11-vuotiaana hän esiintyi Havannan sinfoniaorkesterin solistina Joseph Haydnin D-duuripianokonserton esityksessä. Hän muutti perheineen vuonna 1961 Yhdysvaltoihin ja opiskeli Los Angelesissa Sergei Tarnowskyn johdolla. Myöhemmin hän suoritti opinnot Juilliard Schoolissa Adele Marcusin johdolla ja täydensi opintojaan William Masselosin opastuksella. Vuonna 1966 Gutiérrez nähtiin ensimmäisen kerran Yhdysvaltain televisiossa, kun hän esiintyi Young People's Concerts -konserttisarjassa Leonard Bernsteinin kanssa. 23. elokuuta 1970 hän teki ammattimaisen debyyttinsä Los Angelesin filharmonikkojen solistina Sergei Rahmaninovin 3. pianokonserton esityksessä Zubin Mehtan johtaessa orkesteria. Samana vuonna hän sai hopeaa kansainvälisessä Tšaikovski-kilpailussa. Sittemmin Gutiérrez on esiintynyt säännöllisesti maailman johtaviin kuuluvien orkesterien kanssa; näihin ovat kuuluneet keskeiset Lontoon sekä Yhdysvaltain orkesterit, Berliinin filharmonikot ja Concertgebouw-orkesteri. Hän on tehnyt yhteistyötä eri jousikvartettien kanssa ja esiintynyt säännöllisesti solistina Mostly Mozart -festivaalilla. Gutiérrez on tehnyt levytyksiä EMI:lle, Telarcille ja Chandos Recordsille. Hän toimi vuosina 1996–2003 professorina Houstonin yliopistossa ja aloitti sittemmin opettamisen Manhattan School of Musicissa. Hänelle myönnettiin Emmy-palkinto neljännestä esiintymisestään Chamber Music Society of Lincoln Centerin kanssa. Hän sai myös Avery Fisher -palkinnon vuonna 1982. Gutiérrez on levyttänyt sellaisten säveltäjien kuin Rahmaninovin, Johannes Brahmsin, Pjotr Tšaikovskin, Sergei Prokofjevin ja George Perlen teoksia. Hän on edistänyt aikansa yhdysvaltalaisten säveltäjien teosten näkyvyyttä. Hän esimerkiksi esitti William Schumanin pianokonserton säveltäjän 75-vuotispäivän kunniaksi 92nd Street Y -keskuksessa ja tulkitsi André Previnin pianokonserton säveltäjän itsensä johdolla New Yorkin filharmonikkojen kanssa. Gutiérrez on usein sisällyttänyt resitaaliohjelmiinsa George Perlen sävellyksen Phantasyplay ja Perlen hänelle omistaman yhdeksän bagatellin sarjan. == Lähteet == Luokka:Kuubalaiset pianistit Luokka:Yhdysvaltalaiset pianistit Luokka:Vuonna 1948 syntyneet Luokka:Elävät henkilöt
Villa Ryselin

Villa Ryselin on historiallinen, vuonna 1899 rakennettu huvila Tampereella, Tampellan kaupunginosassa, Herrainmäellä. Huvila on nimetty sen ensimmäisten asukkaiden Werner ja Emma Ryselinin mukaan. Herrainmäen kukkulalla asui Tampellan pellava- ja rautateollisuus Oy:n toimintavuosina yhtiön johtoportaan väkeä. Villa Ryselin on suojeltu kaupunkikaavassa julkisivultaan. Talo edustaa jugend-tyyliä, johon on yhdistetty kansallisromatiikkaa. Tampereen kaupunki myi Villa Ryselinin 340 000 eurolla yksityiselle omistajalle vuonna 2021, joka on sittemin aloittanut rakennuksen kunnostustyöt. == Historia ja arkkitehtuuri == Villa Ryselin valmistui vuonna 1899 ja se on nimetty insinööri Werner Ryselinin ja tämän vaimon Emma Ryselinin mukaan. Rakennus on hirsirakenteinen ja rakennuksen ehkä tunnistettavimmat piirteet ovat sen jugend-tyyliset koristelut hyppyrileikkaukset ulkonurkissa, sekä samaan tyylisuuntaan kuuluvat ikkunat. Villa Ryselin on kooltaan 569 neliömetriä. Villa Ryselinissä on sijainnut 13 vanhaa tulisijaa, jotka tosin on myöhemmissä remonteissa purettu. Rakennuksen sisällä on kuitenkin säilynyt muun muassa vanhoja peiliovia, sekä palvelusväen kutsunapit huvilan vanhassa keittiössä. Rakennuksen puutarhassa kasvaa vanhoja syreenejä ja sieltä aukeaa maisema Näsijärvelle. == Lähteet == Luokka:Tampereen suojellut rakennukset Luokka:Suomen 1800-luvulla rakennetut rakennukset ja rakennelmat Luokka:Huvilat
Täktomin koulu

Täktomin koulu on entinen kyläkoulu Hangossa, Täktomin kylässä. Hangon kaupunki lakkautti koulun vuonna 2011 oppilaiden määrän vähetessä vähenemistään. == Historia ja arkkitehtuuri == Täktomin koulu valmistui keskelle Täktomin kylää vuonna 1904 ja eniten oppilaita koulussa oli 1920-luvulla, jolloin oppilaiden määrä ylitti paikoitellen 100 oppilaan rajan. Koulussa toimi vuosiluokat 1-6 ja se lakkautettiin vuonna 2011 johtuen vähäisestä oppilasmäärästä. Koulurakennus, jossa on tilaa 420 m² on siitä lähtien ollut tontteineen myynnissä. Täktomin koulu on hirsirunkoinen ja kaksikerroksinen. Rakennuksen alla on kellari. Kivijalka on graniittia. Hangon kaupungin teettämässä kuntotarkastuksessa vuonna 2011 koulun todettiin olevan remontin tarpeessa, mutta tyydyttävässä kunnossa. Elokuvan Kesäkaverit kohtauksia on kuvattu Täktomin koulun sisätiloissa. == Lähteet == Luokka:Entiset suomalaiset oppilaitokset Luokka:Hangon oppilaitokset Luokka:Hangon rakennukset ja rakennelmat
Kissan lyhytkalloisuus

Kissan lyhytkalloisuus eli kissan brakykefalia on rotukissojen jalostuksesta aiheutuva rakenteellinen piirre, joka aiheuttaa tietyissä roduissa paljon terveysongelmia. Kasvatuksessa on pyritty tiettyyn pään muotoon, mikä aiheuttaa esimerkiksi hengitysongelmia. ==Lyhytkalloisuudesta kärsiviä rotuja== *Persialainen *Exotic *Burma *Scottish Fold *Selkirk Rex *Brittiläinen lyhytkarva *Brittiläinen pitkäkarva *Bombay *Burmilla == Lähteet == lyhytkalloisuus Luokka:Oireyhtymät Luokka:Kasvuhäiriöt
João Gaspar Simões

João Gaspar Simões (1903 Figueira da Foz, Portugali – 1987 Lissabon, PortugaliJoão Gaspar Simões, Natureza e função da literatura, Sá da Costa, Lisboa, 1948, Livraria Trindade, viitattu 18.9.2021 ) oli portugalilainen kirjailija ja kirjallisuuskriitikko. Hän kirjoitti kritiikkiä muun muassa lehtiin Diário de Lisboa ja Diário de Notícias. Hänen pääteoksensa on 1932 ilmestynyt Elói ou Romance numa Cabeça. Hänen nimeään kantaa kirjallisuuspalkinto Prémio Literário João Gaspar Simões.Prémio Literário "João Gaspar Simões" 2012/2013 ==Lähteet== ==Aiheesta muualla== Luokka:Portugalilaiset kirjailijat Luokka:Kirjallisuuskriitikot Luokka:Vuonna 1903 syntyneet Luokka:Vuonna 1987 kuolleet
Kevola (kylä)

Kevola on Paimion maantieteellisellä ”kaakkoiskulman” alueella sijaitseva kylä, jota halkoo vanha Kuninkaantie eli seututie 2351, joka kuuluu myös EuroVelo 10 -pyöräilyreittiin. Kevolan tunnetuin maamerkki on Kevolan observatorio, joka on rakennettu Tuorlan observaattorin Hilkka Rantaseppä- Heleniuksen vanhalle kotitilalle Ilttulan kylään. Kevolaa hallitsee maaseutumainen laaksomaisema, ja sen pohjoispuolella kulkee Helsingistä Turkuun kulkeva Rantarata. Kevolassa sijaitsi myös vuoteen 1954 asti Kevolan seisake, joka toimi kylän tärkeänä elinkeinoelämän keskuspisteenä erityisesti 1930- ja 1940-luvuilla. Kevolassa toimi Ilttulantien ja Kevolantien risteyksessä 1900-luvun alkupuolella Paimion kauppaosuuskunnan Kevolan myymälä, joka on tätä nykyä vain yksityisasuntokäytössä. Kevolassa toimi vuosina 1928–1967 kansakoulu, ja koulutoiminnan loppumisen jälkeen rakennuksen tiloissa järjestettiin erilaista toimintaa, ja olipa rakennuksessa myös sivukirjastokin jonkin aikaa. Vuonna 2004 Paimion kaupunki myi rakennuksen kuitenkin Paimion Rasti ry -suunnistusyhdistykselle 15 000 €:lla. Rakennus nimettiin tällöin Rastituvaksi, jona se tunnetaan tänäkin päivänä. ==Lähteet== * https://paimionperinneyhdistys.wordpress.com/kuvia/kaakkoiskulma/ === Viitteet === Luokka:Paimio Luokka:Varsinais-Suomen maakunnan kylät
Toivo Ruotsalainen

Toivo Wilhelm Johannes Ruotsalainen (7. heinäkuuta 1919 Iisalmi – 9. huhtikuuta 1994 Helsinki) oli suomalainen auto- ja kuljetusalan järjestöjohtaja, joka sai liikenneneuvoksen arvon.Biografia-sampo: Toivo Ruotsalainen Viitattu 18.9.2021. Ruotsalaisen vanhemmat olivat peltiseppä Vilho Ruotsalainen ja Anna Xenia Asikainen ja puolisot vuodesta 1940 Linnea Stenvall ja vuodesta 1952 Astrid Lindell. Viisi luokkaa oppikoulua käytyään Ruotsalainen meni töihin Bensiinin-Kuluttajain-yhtiöön, missä hän toimi erilaisissa tehtävissä 1936–1940. Jatkosotaan hän osallistui rintamajoukoissa Itä-Karjalassa ja toimi sodan jälkeen sekä Keskinäisen Vakuutusyhtiön Autoilijain että Bensiinin-Kuluttajain-yhtiön palveluksessa. Vasta perustettuun Ammattiautoliittoon Ruotsalainen siirtyi toimistovirkailijaksi 1945. Hänestä tuli liiton varasihteeri 1947, sitten vakinainen sihteeri ja vuodesta 1952 toiminnanjohtaja aina vuoden 1974 loppuun saakka. Ruotsalainen oli myös vuodesta 1955 Suomen Kuorma-autoliiton toiminnanjohtaja, sittemmin toimitusjohtaja, vuoteen 1984 eli eläköitymiseensä saakka, sekä muun muassa Tavaralinjat-yhdistyksen toiminnanjohtaja vuoteen 1966 asti. Hän oli varsinkin kuorma-autoliikenteen edustajana mukana monissa koti- ja ulkomaisissa järjestöissä ja Suomen Kuorma-autoliiton kunniajäsen vuodesta 1986. Ruotsalainen sai liikenneneuvoksen arvonimen vuonna 1972 ensimmäisenä Suomessa ilman ammattiautoilija- tai liikenteenharjoittajataustaa. Hän oli myös Ammattiautoilija-lehden toimitussihteeri ja päätoimittaja.Liikenneneuvos Toivo Ruotsalainen. Ammattimaisen tavaraliikenteen edunvalvoja. Helsingin Sanomat, 23.4.1994. (Tilaajille) Viitattu 18.9.2021.Kuka kukin on 1978, s. 821. Viitattu 18.9.2021. ==Lähteet== Luokka:Suomalaiset järjestöjohtajat Luokka:Suomalaiset päätoimittajat Luokka:Vuonna 1919 syntyneet Luokka:Vuonna 1994 kuolleet
Jari Rantala (kunnanjohtaja)

Jari Rantala (s. 5. kesäkuuta 1963 Siikainen) on Laihian kunnanjohtaja. Aikaisemmin hän toimi Pomarkun kunnanjohtajana 2020–2022. Aiemmin Rantala on ollut sotilasuralla muun muassa Pääesikunnassa, josta hän siirtyi Upseeriliiton pääluottamusmieheksi ja sittemmin puheenjohtajaksi. Maanpuolustuskorkeakoulussa hän oli yhteiskuntasuhteiden johtaja. Rantala valittiin 10. kesäkuuta 2024 Laihian kunnanjohtajaksi. == Lähteet == Luokka:Laihian kunnanjohtajat Luokka:Pomarkun kunnanjohtajat Luokka:Vuonna 1963 syntyneet Luokka:Elävät henkilöt
Antti Rantanen

Antero Albin (Antti) Rantanen (6. kesäkuuta 1913 Tampere – 10. syyskuuta 1995 Viiala) oli Tampereen kaupungin liikennelaitoksen pitkäaikainen toimitusjohtaja, joka sai liikenneneuvoksen arvon.Biografia-sampo: Antti Rantanen Viitattu 18.9.2021. Rantasen vanhemmat olivat kauppamatkustaja Antti Rantanen ja kauppias Hilja Sofia Solander, sittemmin Lehti, ja puoliso 1940–1993 Maire Valpuri Roinila. Rantanen suoritti ekonomin tutkinnon Helsingin kauppakorkeakoulussa 1939. Hän toimi Tampereen kaupungin vt. kaupunginaktuaarina 1940–1941, Hämeen läänin liikevaihtoverotoimiston kamreerina 1942–1944 ja Tampereen huoneenvuokralautakunnan toiminnanjohtajana 1945–1948. Kun Tampere perusti kunnallisen liikennelaitoksen 1948, Rantasesta tuli sen kamreeri ja samalla kaupungin liikennelautakunnan sihteeri. Liikennelaitoksen toimitusjohtajaksi Rantanen nimitettiin 1956 ja hän hoiti tehtävää kaksikymmentä vuotta, vuoteen 1976 asti. Liikenneneuvoksen arvonimen hän sai vuonna 1977. ==Lähteet== Luokka:Suomalaiset virkamiehet Luokka:Suomalaiset yritysjohtajat Luokka:Vuonna 1913 syntyneet Luokka:Vuonna 1995 kuolleet
Uuno Mikael Heinonen

Uuno Mikael (Uti) Heinonen (2. lokakuuta 1905 Taivassalo – 21. marraskuuta 1993 Turku) oli yrittäjä ja yritysjohtaja, joka sai ensimmäisenä Suomessa liikenneneuvoksen arvon, vuonna 1960.Biografia-sampo: Uuno Mikael Heinonen Viitattu 18.9.2021. Heinosen vanhemmat olivat maanviljelijä Viktor Esaias Heinonen ja Amanda Serafia Penttilä ja puoliso vuodesta 1941 Kerttu Helena Revola. Autoilijaksi hän alkoi toimittuaan vuodesta 1927 palkattuna vuokra- auton kuljettajana Turussa, mutta hankki jo seuraavana vuonna linja-auton ja sai 1931 linjaliikenneluvan. Seuraavana vuonna hän perusti kumppanien kanssa Turun Seudun Matka-Autot -yhtiön, jolla oli toimintansa aloittaessaan kuusi linja-autoa. Yhtiö laajeni Turusta ja lähiseuduilta kuten Paraisilta liikennöimään muuallakin Varsinais-Suomessa. Talvisodan aikana Heinonen toimi puolustusvoimien auto-osaston johtajana Turussa, jatkosodan aikana suojeluskunnan liikennetoimistossa ja Turun Moottoriajoneuvotoimiston tarkastajana. Sotien aikana ja jälkeen Matka-Autot -nimen ottanut yhtiö laajensi edelleen toimintaansa autokorjaamoon ja autokorituotantoon, vuonna 1946 se tuli kokonaan Heinosen ja hänen perheensä omistukseen. Myöhemmin yhtiö ryhtyi myös myymään henkilö-, kuorma- ja linja-autoja ja niiden varaosia, mitä varten perustettiin uusia yrityksiä. Myös Heinosen työtä vuodesta 1972 jatkaneesta pojasta Risto Heinosesta tuli liikenneneuvos, toisesta pojasta Eero Heinosesta puolestaan pianotaiteilija.Ihmiset. Kuolleita. Liikenneneuvos Uuno Heinonen. Helsingin Sanomat, 5.12.1993. (Tilaajille) Viitattu 18.9.2021. ==Lähteet== Luokka:Suomalaiset yrittäjät Luokka:Suomalaiset yritysjohtajat Luokka:Vuonna 1905 syntyneet Luokka:Vuonna 1993 kuolleet
Ness Zionan stadion

Ness Zionan stadion () on jalkapallostadion Ness Zionassa Israelissa. Stadionia käyttää paikallinen jalkapallojoukkue Sektzia Nes Tziona. Stadion valmistui käyttöön vuonna 2001 ja sen kapasiteetti on 3 500. ==Lähteet== ==Aiheesta muualla== Luokka:Israelin jalkapallostadionit
Baruch Steinberg

Baruch Steinberg (17. joulukuuta 1897 Przemyślany – huhtikuu 1940 Katyn) oli puolalainen upseeri ja sotilasrabbi. Hän toimi Puolan maavoimien päärabbina Puolan valtauksen aikana 1939. Neuvostoliittolaiset murhasivat hänet Katynin joukkomurhassa huhtikuussa 1940. ==Lähteet== ==Aiheesta muualla== Luokka:Puolalaiset sotilaat Luokka:Rabbit Luokka:Vuonna 1897 syntyneet Luokka:Vuonna 1940 kuolleet Luokka:Puolalaiset henkirikosten uhrit
Syystamariski

Syystamariski (Tamarix ramosissima) on tamariskikasvien (Tamaricaceae) heimoon, tamariskien (Tamarix) sukuun kuuluva kasvilaji. Joidenkin kasvitieteilijöiden mukaan syystamariski, kiinantamariski (Tamarix chinensis), ranskantamariski (Tamarix gallica) sekä Tamarix pentandra olisivat kaikki keskenään samaa lajia tai ainakin jotkin niistä olisivat samaa lajia. Syystamariski on kausivihanta pensas tai pieni puu, joka kasvaa tavallisesti noin 2–4,5 metriä korkeaksi. Sen lehdet ovat lähes neulasmaiset ja se muistuttaakin ulkonäöltään hieman katajia. Syystamariskin kukat ovat viisiterälehtiset ja vaaleanpunaiset. Hedelmä on kuiva kota. Syystamariski on kotoisin Euraasiasta, mutta sitä tavataan myös Pohjois-Amerikassa vakiintuneena viljelykarkulaisena muun muassa marskimailla, ojanvierillä, tienpientareilla ja joutomailla. Pohjois-Amerikan lounaisosissa syystamariskista on tullut tehokkaasti leviävä haitallinen vieraslaji, joka muodostaa tiheitä, lävitse pääsemättömiä kasvustoja etenkin vesistöjen äärillä. Syystamariskia käytetään koristekasvina. == Lähteet == * Missouri Botanical Garden: Tamarix ramosissima === Viitteet === == Aiheesta muualla == * Puutarha.net: Syystamariski (Tamarix ramosissima) * Integrated Taxonomic Information System (ITIS): Tamarix ramosissima * Global Biodiversity Information Facility (GBIF): Tamarix ramosissima * Centre for Agriculture and Biosciences International (CABI): Tamarix ramosissima * Flora of North America: Tamarix ramosissima * Flora of China: Tamarix ramosissima Luokka:Tamariskit
Misijärvi

Misijärvi on metsäjärvi Kemijärven länsiosassa Lapin maakunnassa. Sen pinta- ala on kuusi neliökilometriä. Etäisyys Kemijärven keskustasta on 30 kilometriä länsilounaaseen ja Rovaniemeltä 46 kilometriä itäkoilliseen.Misijärvi. Järviwiki. Viitattu 9.9.2021. == Maantiede == Misijärven pituus kaakosta luoteeseen on 5,8 kilometriä. Järvi kapenee luodetta kohden. Järven itäosassa sijaitsee kapea, noin 1,3 kilometriä pitkä kaakkois–luoteissuuntainen alue, jonka syvyys on vähintään 10 metriä. Misijärven syvin kohta, 20 metriä, sijaitsee syvän alueen kaakkoisosassa. Sen nimi on Särkihauta. Noin neljä prosenttia järvestä on vähintään 10 metriä syvä, kolmasosa järvestä on korkeintaan kaksi metriä syvä. Misijärven saariluku on 15. Saarista 3 on yli hehtaarin laajuisia. Suurimmat saaret (Kalmistosaari, Korkiasaari) sijaitsevat aivan järven syvänteen länsipuolella. Kalmistosaaren pohjoisrannalta on noin sata metriä Särkihautaan. Misijärven rannoilla on harvakseltaan pientaloja, Misin kylä sijaitsee järven luoteispuolella Rovaniemen alueella. Misijärven itäkolkkaan laskee lyhyt Misijoki Misilammelta (166,0 metriä mpy). Kaakosta järveen virtaa Raa'anoja. Misijärven luusua sijaitsee järven luoteiskulmassa Misijoensuussa. Kemijärven ja Rovaniemen kuntaraja kulkee luusuan tienoilla. Misijärven vesitilavuus on 19 214 000 kuutiometriä. Misijärvi (65.798.1.001) kuuluu Misijoen alueeseen (65.798), joka on kolmannen jakovaiheen vesistö Kemijoen vesistössä (65). Toinen jakovaihe on Vianjoen valuma-alue (65.79) ja ensimmäinen jakovaihe Raudanjoen valuma-alue (65.7). Misijärvi on laajin Misijoen alueen 90:stä vähintään hehtaarin laajuisesta vakavedestä. Toiseksi laajin on Kärväsjärvi.Misijoen alue (65.798). Järviwiki. Viitattu 18.9.2021. == Lähteet == Luokka:Kemijärven järvet Luokka:Raudanjoen valuma-alue
Blinded by the Light

Blinded by the Light on Gurinder Chadhan ohjaama brittiläinen musiikkipitoinen draamakomedia vuodelta 2019. Chadha toimi myös yhtenä elokuvan tuottajista ja käsikirjoittajista. Toimittaja Sarfraz Manzoorin nuoruudenmuistelmiin perustuvassa kasvutarinassa kirjallisesti lahjakas pakistanilaisperheen teinipoika varttuu Englannin Lutonissa Margaret Thatcherin pääministerikaudella 1980-luvulla. Hän kohta rasismia ja kärsii dominoivan isänsä määräysvallasta perheessä mutta oppii selviytymään Bruce Springsteenin musiikin voimalla. == Rooleissa == == Arvioita == Episodi Maria Lättilä Helsingin Sanomat Pertti Avola Episodi-elokuvalehden Maria Lättilän mielestä Blinded by the Light on virkistävä elokuva nuoren miehen itsenäisyyden etsimisestä, joka vetoaa varmasti muihinkin kuin Bruce Springsteenin musiikista pitäville. Lättilästä elokuvamusikaalia lähenevä draamakomedia ei kuitenkaan oikein pääse vauhtiin. Hän antaa elokuvalle kolme tähteä viidestä.. Kulttuuritoimitus- verkkojulkaisussa Tero Alanko kirjoittaa, että elokuvan estetiikka ja näyttelijät ovat erinomaisia, mutta käsikirjoitus ”köhii” ja varsinkin elokuvan loppukolmannes on sekava ja hapuileva. == Lähteet == == Aiheesta muualla == *Joonatan Itkonen haastattelee Gurinder Chadhaa elokuvasta Rakkautta & Anarkiaa 2019 -festivaaleilla Luokka:Vuoden 2019 brittiläiset elokuvat Luokka:Gurinder Chadhan ohjaamat elokuvat
Kiurujärvi

Kiurujärvi on matala järvi Savukosken länsiosassa Lapin maakunnassa. Sen pinta-ala on neljä neliökilometriä. Etäisyys Rovaniemeltä on 133 kilometriä pohjoiskoilliseen.Kiurujärvi. Järviwiki. Viitattu 10.9.2021. == Maantiede == Kiurujärven pituus etelästä pohjoiseen on noin neljä kilometriä. Järven etelä- ja keskiosa ovat pitkänomaista vesialuetta. Pohjoisessa Kiurujärvi laajenee pyöreähköksi vesialueeksi, joka on melko tasasyvyistä. Syvin kohta, seitsemän metriä, sijaitsee järven keskiosassa. Kiurujärven eteläpuoliskon rannoilla levittäytyy maataloudellisia alueita. Järven luoteispuolella levittäytyy laaja Kiurunrämeet ja koillisessa on Kiuruvaara. Rannat ovat melko laakeita, 260 metrin korkeuskäyrä kiertää Kiurujärven varsin etäältä. Kiurujärveen laskee Lätäkköoja etelästä. Järven luusua on muutaman hehtaarin laajuinen lahti järven pohjoisimmassa kolkassa. Siitä alkaa kolmisen kilometriä pitkä Kiurujoki, joka virtaa pohjoiseen ja laskee Luiroon, joka puolestaan virtaa etelään Kiurujärven itäpuolitse. Kiurujärven vaikutuspiirissä noin 700 metriä itään sijaitsee Sulkusenlampi. Kiurujärven itärannan lähellä sijaitsee kolmionmuotoinen Haudansaari, jonka pinta-ala on noin 70 aaria. Kiurujärven vesitilavuus on 6 156 000 kuutiometriä. Kiurujärvi (65.925.1.001) kuuluu Kiurujoen valuma-alueeseen (65.925), joka on kolmannen jakovaiheen vesistö Kemijoen vesistössä (65). Toinen jakovaihe on Luiron keskiosan alue (65.92) ja ensimmäinen jakovaihe Luiron valuma-alue (65.9). Kiurujärvi on laajin Kiurujoen valuma-alueen viidestä vähintään hehtaarin laajuisesta vakavedestä. Toiseksi laajin on Heinä-Uuttulampi.Kiurujoen valuma-alue (65.925). Järviwiki. Viitattu 10.9.2021. Kiurujärvi on toiseksi laajin Savukosken yli 150:stä järveksi luokitellusta vakavedestä. Sitä edeltää Arajärvi ja seuraa Iso Akanjärvi ja Värriöjärvi.Savukoski . Järviwiki. Viitattu 10.9.2021. == Lähteet == Luokka:Savukosken järvet Luokka:Luiron valuma-alue
Bethany (nimi)

Bethany on englanninkielinen naisen etunimi, joka pohjautuu Uudessa testamentissa esiintyvään kylän nimeen Betania (engl. Bethany). Vuonna 1995 se oli Englannissa ja Walesissa yksi suosituimmista vastasyntyneille tytöille annetuista etunimistä.Blomqvist, Marianne: Varför just Emma och Robin? – Yliopiston nimipäiväalmanakka 1997, s. 70\. Helsinki: Helsingin yliopisto, 1996. Digi- ja väestötietoviraston mukaan Suomessa on huhtikuuhun 2024 mennessä tilastoitu noin 40–50 Bethany-nimistä naista. Heistä suurin osa on syntynyt 1980- tai 1990-luvulla. == Tunnettuja Bethanyja == * Bethany England (s. 1994), englantilainen jalkapalloilija * Bethany Firth (s. 1996), pohjoisirlantilainen uimari * Bethany Hamilton (s. 1990), yhdysvaltalainen lainelautailija * Bethany Joy Lenz (s. 1981), yhdysvaltalainen laulaja ja näyttelijä * Bethany Mead (s. 1995), englantilainen jalkapalloilija * Bethany Mota (s. 1995), yhdysvaltalainen videobloggaaja == Lähteet == Luokka:Etunimet
Kazakstanintamariski

Kazakstanintamariski (Tamarix laxa) on tamariskikasvien (Tamaricaceae) heimoon, tamariskien (Tamarix) sukuun kuuluva kasvilaji. Kazakstanintamariski on noin 1,5–3 metriä korkeaksi kasvava pensas. Sen oksat ovat lyhyitä, suoria ja hauraita. Lehdet ovat pieniä sekä keltavihreitä ja niiden muoto vaihtelee suikeasta puikeaan tai vinoneliömäiseen. Kukinto on terttumainen, ja se muodostuu edellisen vuoden versoihin. Kukkaperät ovat noin 2 mm pitkiä. Kukat ovat nelilukuisia ja vaaleanpunaisia, joskus lähes valkoisia. Kazakstanintamariski kukkii aikaisin keväällä huhti–toukokuussa, joskus myös uudestaan myöhään syksyllä kuluvan vuoden versoilla. Syksyllä puhkeavat kukat ovat viisilukuisia. Hedelmänä on 3–4 mm pitkä kota. Kazakstanintamariski kasvaa jokien suolaisilla törmillä, järvien rannoilla sekä hiekkadyyneillä autiomaissa. Lajia tavataan Aasiassa Iranissa, Afganistanissa, Kazakstanissa, Turkmenistanissa, Venäjällä, Mongoliassa ja Kiinassa. == Lähteet == == Aiheesta muualla == * Global Biodiversity Information Facility (GBIF): Tamarix laxa * Centre for Agriculture and Biosciences International (CABI): Tamarix laxa Luokka:Tamariskit